CELEX: 61974CJ0012
Language: el
Date: 1975-02-20
Title: Απόφαση του Δικαστηρίου της 20ής Φεβρουαρίου 1975. # Επιτροπή των Ευρωπαϊκών Κοινοτήτων κατά république fédérale d'Allemagne. # Έμμεση ονομασία προελεύσεως. # Υπόθεση 12/74.

ΑΠΌΦΑΣΗ ΤΟΥ ΔΙΚΑΣΤΗΡΙΟΥ
      της 20ής Φεβρουαρίου 1975 (
            *1
         )
      
      Αντικείμενο της υποθέσεως:
      Η διαπίστωση ότι η Ομοσπονδιακή Δημοκρατία της Γερμανίας, επιφυλάσσοντας τις ονομασίες «Sekt» και «Weinbrand» στην εγχώρια παραγωγή και την ονομασία «Prädikatssekt» σε κρασιά που παράγονται στη χώρα βάσει μιας καθορισμένης ελάχιστης ποσότητας εγχωρίων σταφυλιών, παραβιάζει τις υποχρεώσεις που υπέχει από τη Συνθήκη ΕΟΚ, συγκεκριμένα όσον αφορά την απαγόρευση μέτρων ισοδυνάμου αποτελέσματος προς ποσοτικούς περιορισμούς επί της εισαγωγής.
      Διατακτικό της αποφάσεως:
      ΤΟ ΔΙΚΑΣΤΗΡΙΟ
      Αποφαίνεται ότι η Ομοσπονδιακή Δημοκρατία της Γερμανίας, επιφυλάσσοντας, στο νόμο περί αμπελουργίας της 14ης Ιουλίου 1971 (Bundesgesetzblatt 1971, I, σ. 893) και στον εκτελεστικό κανονισμό «αφρώδη κρασιά και αποστάγματα κρασιού» της 15ης Ιουλίου 1971 (Bundesgesetzblatt 1971, I, σ. 939), τις ονομασίες «Sekt» και «Weinbrand» στην εθνική παραγωγή και την ονομασία «Prädikatssekt» σε κρασιά που παράγονται στη Γερμανία βάσει μιας καθορισμένης ελάχιστης ποσότητας γερμανικών σταφυλιών, παραβιάζει τις υποχρεώσεις που υπέχει από το άρθρο 30 της Συνθήκης, και, όσον αφορά τα αφρώδη κρασιά, δυνάμει του άρθρου 12, παράγραφος 2 b του κανονισμού 816/70 του Συμβουλίου, της 28ης Απριλίου 1970 (Abl 1970, L 99, σ. 1).
      Πρόταση του γενικού εισαγγελέα:
      Ο γενικός εισαγγελέας πρότεινε:
      
               1)
            
            
               να αναγνωριστεί ότι η Ομοσπονδιακή Δημοκρατία της Γερμανίας, επιφυλάσσοντας την ονομασία «Prädikatssekt» στα αφρώδη κρασιά που παράγονται βάσει καθορισμένης ποσότητας εγχωρίων σταφυλιών, παραβιάζει τις υποχρεώσεις που υπέχει από τη Συνθήκη ΕΟΚ·
            
         
               2)
            
            
               να αναγνωριστεί ότι η Ομοσπονδιακή Δημοκρατία της Γερμανίας, επιφυλάσσοντας την ονομασία «Weinbrand» στα αποστάγματα που παράγονται σε οποιαδήποτε χώρα στο σύνολο της επικράτειας της οποίας η γερμανική είναι επίσημη γλώσσα, δεν παραβιάζει τις υποχρεώσεις της·
            
         
               3)
            
            
               να διαταχθεί να πραγματοποιηθεί στη Γερμανία, ως αποδεικτικό μέσο στο πλαίσιο της παρούσας προσφυγής, σφυγμομέτρηση της κοινής γνώμης σχετικά με τα ερωτήματα: α) εάν, για το γερμανικό κοινό, η ονομασία «Sekt» είναι πιο ελκυστική από την ονομασία «Qualitätschaumwein» και β) εάν, για το κοινό αυτό, η ονομασία «Sekt» υποδηλώνει γερμανικό προϊόν ή προϊόν που μπορεί να προέρχεται είτε από τη Γερμανία είτε από αλλού·
            
         
               4)
            
            
               να επιφορτιστεί ο εισηγητής δικαστής να προχωρήσει στο μέτρο αυτό και να ορίσει στους διαδίκους ανώτατο όριο προθεσμίας (που πρότεινε να οριστεί σε τέσσερις εβδομάδες), για να προσκομίσουν στον εισηγητή δικαστή κοινές προτάσεις για την πραγματοποίηση της σφυγμομέτρησης αυτής·
            
         
               5)
            
            
               να αποφασιστεί ότι η Επιτροπή δύναται να επισυνάψει στη δικογραφία τις ετικέττες που κατείχε και που χρησιμεύουν στην απόδειξη των πραγματικών περιστατικών που προβάλλει όσον αφορά τις εισαγωγές αφρωδών κρασιών στη Γερμανία υπό την ονομασία «Sekt».
            
         (
            *1
         )	Γλώσσα διαδικασίας: η γερμανική.